Gunnar Haurum
Gunnar Haurum var direktør for Statens Brandinspektion fra 1972 til 1992. Han havde stor betydning for udviklingen af dansk brandvæsen i efterkrigsårene. Haurum skrev en lang række lærebøger, der i årtier har dannet grundlag for uddannelse af mandskab i danske brandvæsner, både på manuelt niveau og på lederniveau.
Haurum blev uddannet cand.polyt. i 1953 fra Polyteknisk Læreanstalt (DTU). I 1955 blev han ansat som ingeniør i Københavns Brandvæsen, hvor han blev udnævnt til brandinspektør i 1956. Fra 1965 var han stifter af og skolechef for Statens Brandskole. Fra 1972 til 1992 var han direktør for Statens Brandinspektion, og i årene 1993-1998 var han chef for Statens Brandskole og formand for Redningsrådet.
Haurum var i perioden 1975-1989 formand for dansk CTIF (Comité Technique International de prevention et d'extinction du Feu, 'den internationale tekniske komité for forebyggelse og slukning af brand'). Fra 1989 til 1997 var han international præsident for CTIF. I denne periode udviklede CTIF, med Haurum som ophavsmand, World Fire Statistics, en videns- og evidensbaseret årlig rapport over brandårsager på verdensplan.